**ОТЧЕТ**

**за степента на изпълнение на утвърдените политики и програми на Министерството на външните работи за 2021 г.**

**(резюме)**

Министерството на външните работи има за своя основна задача планирането, координирането и провеждането на външната политика на държавата въз основа на националните интереси и произтичащите от тях външнополитически приоритети на страната. България развива многовекторна външна политика, като политическият диалог е насочен към търсене на възможности за гарантиране на сигурна и стабилна среда, в която страната постига икономическо развитие за подобряване на условията за живот и благосъстоянието на българските граждани. Българската дипломация полага усилия за утвърждаване на облика на България като страна с устойчива икономическа и финансова среда и предпочитана дестинация за развитие на бизнес и привличане на инвестиции.

През отчетния период, извънредната епидемиологична обстановка, породена от пандемията от COVID-19 и предприетите ограничителни мерки, както на национално, така и на международно равнище, продължиха да имат съществено отражение върху работните процеси и дейността на Министерството.

Голяма част от усилията на МВнР през 2021 г. бяха посветени на организацията в чужбина на **редовните парламентарни избори**, проведени на 4 април, подготовката на **извънредните парламентарни избори**, проведени на 11 юли и 14 ноември 2021г., както и на редовните избори за президент и вицепрезидент на Република България на 14 ноември и втори тур на 21 ноември 2021 г. След направените от 45-то Народно събрание промени в Изборния кодекс, МВнР трябваше с непроменен ресурс да се справи с двойно по-голямо предизвикателство по организацията на процеса. Бяха разкрити безпрецедентен за нашата страна брой избирателни секции зад граница. В условията на пандемия, благодарение на активното съдействие и усилия на задграничните ни представителства и на българските общности зад граница, на усиления труд на служителите на МВнР и други ведомства от държавната администрация командировани като членове на СИК в чужбина, МВнР успя да създаде максимално добри условия за провеждането на честен и прозрачен избирателен процес. Обобщавайки резултатите от изборния процес в чужбина, МВнР подготви анализ, в който се предлага въвеждането на промени в Изборния кодекс, с които да се улесни участието на българските граждани зад граница чрез въвеждане на възможности за гласуване по пощата след активна регистрация и други форми на гласуване от дистанция в държавите, в които това е възможно.

В периода октомври-ноември 2021 г. със заповед на Министъра на външните работи бе проведен **Стратегически преглед на Дипломатическата служба**. Основната констатация от прегледа е, че увеличените по обем и сложност предизвикателства пред българската външна политика, както и съществено нарасналите очаквания на българското общество и граждани към МВнР и дипломатическата служба, императивно налагат да се потърсят и използват всички възможности за нейната модернизация и разширяване на капацитета й, като се осигури постепенно съществено увеличение на материалните и човешките ресурси в централното управление на МВнР и в задграничните ни представителства. Предлага се да бъдат приети изменения в Закона за Дипломатическата служба, регламентиращ специфичния и автономен характер на службата по отношение на други общи нормативни актове, промени в Устройствения правилник на МВнР и увеличаване на кадровия капацитет на МВнР, като акцентът бъде поставен върху професионалните дипломати, като българският дипломат бъде поставен в центъра на функционирането на службата.

През втората половина на 2021 г. бе разработена и съгласувана в рамките на МВнР нова схема на програмния бюджет на Министерството на външните работи по политики и програми. Новата схема бе утвърдена със Заповед на Министъра на Външните работи и отразена в утвърдения с Решение на Министерския съвет № 52 от 3 февруари 2022 г. класификатор на областите на политики/функционалните области на първостепенните разпоредители с бюджет, с оглед нейното приложение считано от 2022 г.

За целите на програмното бюджетиране и предвид административното и функционалното разпределение в дейността на МВнР, за постигане на по-голяма отчетност са формулирани три политики, а именно: ***„Развитие на ефективна дипломатическа служба”***, „***Публична дипломация”***, ***„Активна двустранна и многостранна дипломация”,*** които се реализират чрез ***единадесет програми.*** В тази рамка се систематизират разнородните дейности на дипломатическата служба, насочени към реализиране на българския национален интерес в сферата на външната политика и на целите, заложени в редица ключови стратегически документи, като Актуализираната стратегия за национална сигурност на Република България; Национална стратегия за българските граждани и историческите български общности по света; Национална програма за развитие 2030; Средносрочна програма за помощ за развитие и хуманитарна помощ за периода 2020-2024 г.; Актуализираната стратегия за развитие на електронното управление 2019-2025.

От 10 декември 2021 г. дейността на Министерството се ръководи от политиките и мерките, разписани в **Приложение 18 „Международни отношения“ към Споразумението за съвместно управление на Република България в период 2021 г. – 2025 г.**, което отразява някои от изводите и препоръките от Стратегическия преглед на дипломатическата служба 2021. Новото правителство декларира приемственост, последователност в действията и надграждане на приоритетите в областта на външната политика.

В рамките на **„Политиката за развитие на ефективна дипломатическа служба“** през 2021 г. бяха положени усилия за постигане на ефективност и резултатност на работните процеси, подобряване на условията на труд и техническо осигуряване. В рамките на възможностите, които предоставя бюджетната рамка, можем да отчетем постигане на набелязаните оперативни цели в двете програми: „Администриране и осигуряване на дипломатическата служба” и „Управление на задграничните представителства и подкрепа на българските граждани в чужбина”. Продължи процесът по управлението на професионалното кариерно развитие на дипломатическите служители и усъвършенстването на професионалната и езикова квалификация на служителите в дипломатическата служба. През отчетния период бяха предприемани действия за подобряване на материално-техническата база на ведомството, поддържане на административно-информационните и техническите способности, оптимизация на електронния документооборот и повишаване на нивото на комуникация с мрежовата и информационна сигурност. Министерството продължи да поддържа мрежата от всички задгранични представителства на Република България, които работеха ефективно за изпълнение на външнополитическите приоритети на страната.

МВнР продължи да поддържа денонощен **информационен „Кол център“** с 8 телефонни линии, на които гражданите получават денонощно информация и/или подават сигнали в случай на криза или ситуация. На интернет страницата на министерството в интерактивната карта на света – „Коронавирусът – как да пътуваме“ ежедневно се помества и актуализира информация за условията и мерките за пътуване в условията на пандемията за всяка една държава. Своевременно бе публикувана и информация за хода на изборите в чужбина.

Чрез средствата на публичната дипломация интензивно се работеше за осъществяване на оперативните цели, дефинирани в двете програми **„Публични дейности”** и **„Културна дипломация”** на политика **„Публична дипломация“**. Дипломатическият институт, въпреки ограниченията, породени от глобалната пандемия, реализира публични прояви с участието на изявени експерти и дипломати, както и редица обучителни курсове и семинари, които предоставят допълнителни практически знания и умения на участниците, повишавайки тяхната експертиза. Държавният културен институт, съвместно с българските задгранични представителства и партньори в и извън страната проведе редица събития, с цел промотиране на българския език и културно-историческо наследство, популяризиране на постиженията на българската култура и наука, утвърждаване на позитивен образ на България като пълноценен член на ЕС и подобряване на обществените нагласи за страната в чужбина. Пресцентърът на МВнР бе ангажиран с публичното представяне на дейността на министъра на външните работи и институцията като цяло чрез публикуване на съобщения до медиите от срещи, посещения и събития от обществено значим характер.

Политиката **„Активна двустранна и многостранна дипломация“** е основното съдържание на дейността на Министерство на външните работи като орган, който съгласно Конституцията на Република България, провежда външната политика на държавата. В усложнената глобална обстановка, свързана с пандемията COVID-19, бяха положени усилия за максимално реализиране на поставените оперативни цели, разписани в седемте програми: **„Принос за формиране на политики на ЕС и НАТО”, „Двустранни отношения”, „Международно сътрудничество”, „Европейска политика”, „Визова политика и управление на кризи”, „Осигуряване и контрол на външнополитическата дейност”** и **„Международно сътрудничество за развитие и хуманитарни въпроси”.**

Водещи насоки в работата на МВнР и задграничните представителства продължиха да бъдат: **активна позиция и принос на страната към формирането и реализацията на политиките в рамките на ЕС и НАТО; ефективно участие в работата на ООН, ОССЕ, Съвета на Европа и други международни организации; ангажираност с принципите на върховенството на закона, правата на човека, демокрацията, международното право и мултилатерализма при решаването на глобалните проблеми; активна двустранна политика** и **видима защита на интересите на българските общности и българските граждани извън страната.**

Кризата, породена от пандемията от COVID-19 оказваше влияние върху работата на Министерството, както по отделните досиета в рамките на ЕС, така и в контекста на общите усилия на ЕС за преодоляване на кризата в различните ѝ измерения – здравно, социално и икономическо. Основен приоритет за страната ни бе това ЕС да остане единен и да излезе от кризата по-силен и по-подготвен. МВнР подготви българското участие в редовните и извънредни заседания на **Съвет „Външни работи”** и **Съвет „Общи въпроси“**, както и на **неформалните срещи на министрите на външните работи „Гимних“**. Разглежданите теми и приети решения обхващаха, както широк спектър от актуални въпроси, така и стратегически теми и насоки за развитието на отношенията на Европейския съюз с трети страни. България продължи участието си в процеса на формиране и реализация на Общата политика за сигурност и отбрана (ОПСО) на Европейския съюз, като усилията бяха насочени основно към нейното адаптиране към променената ситуация в областта на сигурността.

През 2021 г. България продължи да бъде активен **участник във формулиране на политиката на разширяване на ЕС** в съответните подготвителни органи и формати на Съюза, отчитайки националните си интереси. България продължи своята последователна политика в подкрепа на европейската интеграция на страните от Западните Балкани. МВнР стриктно отстояваше националната Рамкова позиция относно разширяването на ЕС и Процеса на стабилизиране и асоцииране: Република Северна Македония и Албания, приета от МС на 09.10.2019 г. и потвърдена с Декларация на НС от 10.10.2019 г. В рамките на отчетния период в Съвета на ЕС не бе представен ревизиран проект на Преговорната рамка за Република Северна Македония (РСМ), който да съдържа необходимите защитни за България гаранции, в следствие на което, България **не бе в състояние да подкрепи приемането на Преговорната рамка.** От българска страна бяха положени последователни усилия за активизиране на двустранния диалог с РСМ на всички нива и разясняване на българската позиция пред европейските ни партньори на ниво ЕС, в двустранни срещи, чрез посолствата на държавите-членки в България и българските посолства в държавите-членки.

Активното участие на България в процесите и актуалния дневния ред на НАТО бе сред водещите направления в дейността на ведомството. Министерството на външните работи, със съдействието на Министерството на отбраната, подготви българското участие в **срещата на върха (на 14 април)**, срещите на министрите на външните работи и оказа съдействие за подготовката на срещите на министрите на отбраната. Основни теми в дневния ред на организацията бяха: процесът НАТО 2030, отношенията с Русия и ситуацията в Афганистан.

Съвместно с българските постоянни представителства към ООН в Ню Йорк, Женева и Виена, МВнР съдейства за защита на националните интереси при участието на Република България в работата на ООН и при изготвянето на общи позиции на ЕС по въпроси на ООН, чрез провеждане на двустранни и многостранни срещи по актуални въпроси от дневния ред на Световната организация. МВнР координира участието в смесен формат на българската делегация, ръководена от президента Румен Радев, в седмицата на **Общия дебат на 76-ата редовна годишна сесия на ОС на ООН**. В рамките на третата година от членството на България в Съвета по правата на човека на ООН (СПЧ), МВнР подготви участието на българската делегация в редовните и в специалните сесии на СПЧ.

През изминалата година Република България продължи активно да задълбочава двустранните политически, икономически и културни отношения със **страните от Югоизточна Европа**. Подготвени бяха посещения на ниво президент, министър-председател и министър на външните работи, проведени бяха политически консултации, работни срещи, видеоконферентни и телефонни разговори по актуални теми. България успешно продължи да утвърждава имиджа си на надежден и отговорен партньор във всички формати и инициативи за регионално сътрудничество в Югоизточна Европа – **Процеса за сътрудничество в Югоизточна Европа (ПСЮИЕ), Съвета за регионално сътрудничество (СРС), Организацията за Черноморско икономическо сътрудничество (ЧИС)**. Активното и рационално взаимодействие в рамките на съществуващите механизми за сътрудничество е първостепенен приоритет за страната ни и от решаващо значение за постигане на дълготрайна сигурност, стабилност и просперитет в Югоизточна Европа.

Важна част от дейността на МВнР през отчетния период бе участието, съвместно с Администрацията на президента, Министерството на икономиката и други компетентни ведомства, в подготовката и провеждането на домакинството на България на **Срещата на върха на регионалната Инициатива „Три морета“ (ИТМ)** и съпътстващия Бизнес-форум, проведени на 8-9 юли 2021 г. в София. Във форума взеха участие висши представители на 12-те държави участнички и страни-партньори, в т.ч. 9 държавни глави, сред които могат да бъдат откроени Президентът на Федерална република Германия Франк-Валтер Щайнмайер, президентът на Гърция Катерина Сакеларопулу и вицепрезидентът на ЕК Маргрете Вестагер. МВнР изпълняваше ролята на национален координатор до средата на май 2021 г. Министерството оказа активно съдействие в подготовката на документите и организацията на Съмита. Организацията и резултатите на Съмита и съпътстващия Бизнес Форум получиха висока оценка от всички участници.

Приоритетните области на сътрудничеството с **държавите от Западна и Централна Европ**а през изминалата година бяха: развитие на двустранното сътрудничество и защита на интересите на България; утвърждаване на България като страна с благоприятна икономическа и финансова среда и предпочитана дестинация за бизнес и инвестиции; утвърждаване на България като страна с дългогодишни традиции и значими постижения в сферата на науката, образованието и културата и задълбочаване на сътрудничеството в тези области; разширяване на мрежата от двустранни партньорства и развитие на традиционните приятелски отношения с европейските държави. Страната ни полага последователни усилията за получаване на политическа и икономическа подкрепа по въпроси от интерес за България, както и за разширяване на сътрудничеството с европейските държави с цел засилване на икономическите резултати за България.

През 2021 г. продължиха последователните усилия за утвърждаване и възходящо развитие на **стратегическото партньорство на България със САЩ** като въпреки ограниченията, породени от COVID-19, продължиха активните контакти с представителите на американската администрация. Двустранният дневен ред традиционно обхваща широк кръг от въпроси, сред които: сътрудничеството в сферата на сигурността и отбраната, в т.ч. модернизацията на българските въоръжени сили; въпроси на сигурността в регионален аспект; енергийната сигурност и възможностите за диверсификация на източници и маршрути за доставка; приоритетният въпрос за присъединяване на България към Програмата за безвизови пътувания на САЩ; двустранните търговско-икономически отношения и възможностите за привличане на преки инвестиции от САЩ в България и др.

Активизирани бяха последователните усилия на българската страна, насочени към започване на разговори за присъединяване на страната ни към **Организацията за икономическо сътрудничество и развитие (ОИСР)**. Кандидатурата на България за членство в ОИСР и възможностите на страната ни да допринесе за утвърждаване на ролята на тази Организация в регионален и глобален план, залегнаха като теми при всички международни двустранни и многостранни контакти на представители на МВнР. Бяха разширени и усилията за лобиране в полза на българската кандидатура от страна на мисиите ни в страните-членки на Организацията. Положените усилия и постигнатия напредък в подготовката за членство през изминалия период получиха признание в **отправената на 25.01.2022 г. покана до България**, и до останалите страни-кандидатки за членство в ОИСР, **за започване на разговори за присъединяване към Организацията**.

През 2021 г. страните от **Източното съседство** продължиха  да бъдат в центъра на вниманието МВнР. В най-голяма степен това се отнасяше за Украйна, предвид засилващата се през годината криза в отношенията с Русия и наличието в страната на най-голямата българска историческа общност зад граница. Осъществени бяха редица двустранни разговори и посещения.

През 2021 г. МВнР продължи да работи за развитието на двустранните отношения със страните от **Азиатско-тихоокеанския регион (АТР)**, сред които са четири страни, стратегически партньори на ЕС (Китай, Япония, Индия и Р Корея) и членове на важни регионални и международни организации и формации (СС на ООН, Г7, Г20, БРИКС, АСЕАН, АПЕК, АСЕМ, ШОС и др.). Положени бяха усилия за запазване на положителната тенденция на засилване на отношенията с държавите от АТР в съответствие с нарастващото значение на региона в световната политика и икономика.

**Регионът на Близкия изток и Африка** традиционно е във фокуса на българската външна политика и въпреки трудностите, породени от COVID-19, през отчетния период бяха положени усилия за запазване на интензивния диалога с голяма част от партньорите.

Затвърдена бе тенденцията чрез **Програма „Международно сътрудничество за развитие и хуманитарни въпроси“** да се подпомага постигането на приоритетни външнополитически цели на България, а именно – укрепване на сигурността, сътрудничеството, стабилността и устойчивото развитие в регионите на Западните Балкани и на Източното партньорство. В страни-партньори от Западните Балкани и от Източното партньорство през 2021 г. са финансирани **проекти на обща стойност 3,6 млн. лв. от общо изразходваните по програмата 5,7 млн. лева**. По двустранна линия през 2021 г. в Република Северна Македония са финансирани най-голям брой проекти със сумарно най-висока стойност. Оказана бе подкрепа за икономическото развитие на най-изостаналите райони в Сърбия, включително Западните покрайнини.

Не на последно място следва да се отчете ефективната работа на МВнР в изпълнение на непрекъснатия ангажимент на държавата по защита на правата на българските граждани – постоянно пребиваващи или пътуващи зад граница. В тази връзка следва да се отбележат осъществените мерки за облекчаване на достъпа до консулско обслужване, вкл. разширяването на електронните услуги. Последователно се работи за поддържане на българската идентичност, език и култура в традиционните и нови български общности.